Դենիս Նիկիտին

**Դենիս Նիկիտին** (իսկական անունը՝ Դենիս Եվգենևիչ Կապուստին, , ), ռուսաստանցի ծայրահեղ աջ ակտիվիստ, նախկին ֆուտբոլային խուլիգան, ձեռնարկատեր, Ռուսական կամավորական կորպուսի հիմնադիր և հրամանատար։ «Հակադեֆամացիոն լիգա» կազմակերպության և մի շարք այլ աղբյուրների կողմից Նիկիտինը բնութագրվել է որպես նեոնացիստ, սակայն ինքը՝ Նիկիտինը, մերժել է այդ բնորոշումը։ Ռուսաստանի Դաշնությունում նա հայտարարվել է ահաբեկիչ և հեռակա կարգով դատապարտվել է ցմահ ազատազրկման։

## Կենսագրություն
thumb|ձախից|250px|Ռուսական կամավորական կորպուսի անդամները 2023 թվականի մայիսի 24-ին։ Առաջին պլանում Դենիս Նիկիտինն է։
Դենիս Նիկիտինը ծնվել է 1984 թվականի մարտի 6-ին Մոսկվայում, որտեղ էլ մեծացել է։

17 տարեկանում նրա ընտանիքը տեղափոխվել է Քյոլն։ «Der Spiegel» ամսագրիի տվյալներով՝ Կապուստինների ընտանիքի հայրենադարձությունը իրականացվել է հատուկ կարգով՝ նրանց ենթադրյալ հրեական ծագման պատճառով։ Հյուսիսային Ռեյն-Վեստֆալիա երկրամասի Ներքին գործերի նախարարությունը նրան անվանել է «Գերմանիայում ամենաազդեցիկ նեոնացիստ ակտիվիստներից մեկը» և նշել, որ նա երկրում պրոֆեսիոնալ մակարդակի է հասցրել մարտական ենթամշակույթը։

Նա նաև ղեկավարել է «White Rex» անվանումով մի ընկերություն, որը զբաղվել է մարտական մարզաձևերով և որի միջոցով տարածել է «88» համարի շապիկներ․ այդ թիվը ծայրահեղ աջ միջավայրում ասոցացվում է կոդային կարգախոսի հետ։ Նիկիտինը կազմակերպել է «Մարտիկի ոգին» անվանումով առանց կանոնների մարտերի մրցաշարեր Վորոնեժում, Սանկտ Պետերբուրգում, Մոսկվայում, Եկատերինբուրգում և Հռոմում։ Մոսկվայում՝ «Կռիլյա Սովետով» մարզապալատում անցկացված «Մարտիկի ոգին» մրցաշարում ռինգ է դուրս եկել նաև  ռուս հասարակական գործիչ, նեոնացիստ վիդեոբլոգեր Մաքսիմ Մարցինկևիչը (մականունը՝ Տեսակ)։

Դենիս Նիկիտինը Շվեյցարիայում անցկացրել է մարտական պատրաստություն շվեյցարական ծայրահեղ աջ ազգայնական «PNOS» կուսակցության անդամների համար։ Ռոյթերս միջազգային լրատվական գործակալության հաղորդմամբ՝ նա «հաճախ իրեն անվանել է ազգայնական, որը պայքարում է էթնիկ ռուսներին պատկանող Ռուսաստանի համար», միևնույն ժամանակ «մերժել է իրեն նեոնացիստ կամ սպիտակ ռասայի գերազանցության կողմնակից համարելու բնորոշումը»։ Նա հանդիսացել է ռուս նեոնացիստ Մաքսիմ Մարցինկևիչի համախոհը։

2016 թվականին Դենիս Նիկիտինը ռուս խուլիգանների հետ մասնակցել է Մարսելում Անգլիայի հավաքականի երկրպագուների հետ տեղի ունեցած դաժան բախումներին։ Նա աջակցել է Եվրամայդանի բողոքի ցույցերին և 2017 թվականից ապրել է Ուկրաինայում։ 2019 թվականի օգոստոսին Գերմանիան զրկել է Նիկիտինին բնակության թույլտվությունից, ինչպես նաև արգելել նրա մուտքը Շենգենյան գոտու բոլոր երկրներ։ Դենիս Նիկիտինը վարել է «White Powder»  անվանումով Telegram-ալիք։ Հենց այդ ալիքում 2021 թվականին Նիկիտինը խոստացել է պարգևավճար Իդրակ Միրզալիզադեի վրա հարձակման համար։

2022 թվականին նա հիմնադրեց Ուկրաինայում Ռուսական կամավորական կորպուսը՝ ռուսների խումբ, որը կռվում էր Ուկրաինայի համար ռուս-ուկրաինական պատերազմում: 2023 թվականի մարտին Ռուսական կամավորական կորպուսի մի քանի անդամների հետ իրականացրել է արշավ Բրյանսկի մարզ, իսկ մայիսին մասնակցել է Բելգորոդի մարզի արշավներին՝ ենթադրաբար «Ազատություն Ռուսաստանի համար» լեգեոնի հետ համատեղ։ Առաջին արշավից հետո ընդգրկվել է Ռուսաստանի Դաշնության ահաբեկիչների ցուցակում։

2023 թվականի նոյեմբերին հայտնի է դարձել, որ Արևմտյան երկրորդ շրջանային ռազմական դատարանը (Մոսկվա) Կապուստին-Նիկիտինին դատապարտել է ցմահ ազատազրկման։ Ռուսական կամավորական կորպուսի հիմնադիրը մեղադրվել է պետական դավաճանության, ահաբեկչական ակտի կատարման փորձի, ահաբեկչական գործունեության ուսուցման և ահաբեկչական համայնք ստեղծելու մեջ։

Դենիս Նիկիտինը զոհվել է 2025 թվականի դեկտեմբերի 27-ի գիշերը՝ Զապորոժիեի ուղղությամբ, FPV անօդաչու թռչող սարքի հարձակման հետևանքով։

## Մատենագրություն
*Robert Claus (2017): Hooligans. Eine Welt zwischen Fußball, Gewalt und Politik. Göttingen.
*Robert Claus (2020): Kampfsport für weiße Europäer — Der ‘Kampf der Nibelungen und sein Netzwerk’. In: Robert Claus: Ihr Kampf: Wie Europas extreme Rechte für den Umsturz trainiert, Bielefeld: Verlag Die Werkstatt, 2020. 55–75.
*Cynthia Miller-Idriss (2020): Hate in the Homeland: The New Global Far Right. Princeton.
*Pavel Brunssen, Peter Römer, and Robert Claus (2021): ‘Defenders of European Culture’: ‘Refugee Crisis,’ Football Hooliganism, and the Right-Wing Shift in Europe, in Football, Politics and Identity, ed. James Carr, Martin J. Power, Stephen Millar, Daniel Parnell (Abingdon, Oxon; New York, NY: Routledge, 108–125; Football, Politics and Identity.

## Ծանոթագրություններ

## Արտաքին հղումներ
*Der Neonazi-Krieger
*Главарь «брянских террористов» оказался внуком еврейского режиссёра

Կատեգորիա:Մարտում զոհվածներ
Կատեգորիա:Նեոնացիզմ
Կատեգորիա:Ռուս ազգայնականներ
Կատեգորիա:Ռուս գործարարներ
Կատեգորիա:Ռուս զինվորականներ
Կատեգորիա:Ռուս հասարակական գործիչներ
Կատեգորիա:Ռուսաստանի հրեաներ
Կատեգորիա:Ռուսաստանի ներխուժումն Ուկրաինա (2022)
Կատեգորիա:Ցմահ դատապարտվածներ